b'\n_START_ARTICLE_\nManuel Gas Cabr\xc3\xa9\n_START_SECTION_\nBiografia\n_START_PARAGRAPH_\nFou fill del cantant l\xc3\xadric Manuel Gas Salvador i de la ballarina de ballet l\xc3\xadric Anna Cabr\xc3\xa9 i Esteve, i germ\xc3\xa0 del polifac\xc3\xa8tic Mario Gas. Estudi\xc3\xa0 al Conservatori Superior de M\xc3\xbasica de Barcelona amb els mestres Joan Gibert (piano), Joaquim Zamacois (harmonia i composici\xc3\xb3) i Joan Massi\xc3\xa0 (m\xc3\xbasica de cambra)._NEWLINE_A la d\xc3\xa8cada del 1960 canvi\xc3\xa0 una primera vocaci\xc3\xb3 de pianista cl\xc3\xa0ssic per passar-se al camp del jazz, i compart\xc3\xad escenaris amb els grans m\xc3\xbasics Gerry Mulligan, St\xc3\xa9phane Grappelli, Bill Coleman i Guy Lafitte, entre d\'altres. La llarga \xc3\xa8poca en qu\xc3\xa8 fou acompanyant del tamb\xc3\xa9 pianista Tete Montoliu f\xc3\xa9u que es pass\xc3\xa9s a l\'orgue electr\xc3\xb2nic i, durant dos anys (1966-1967), toc\xc3\xa0 els teclats al Latin Combo, amb Manolo Bolao (guitarra), Ricard Roda (saxo, clarinet i flauta) i Jordi Coll (bateria)._NEWLINE_El 1968 s\'establ\xc3\xad a Madrid, on treball\xc3\xa0 de m\xc3\xbasic de sessi\xc3\xb3 en un gran nombre d\'enregistraments, i particip\xc3\xa0 en els inicis de la fusi\xc3\xb3 del flamenc i el jazz amb Pedro Iturralde. El 1969 va fer de m\xc3\xbasic d\'acompanyament _NEWLINE_en la gira per la Uni\xc3\xb3 Sovi\xc3\xa8tica del cantant valenci\xc3\xa0 "Michel". Va ser director musical de cantants d\'anomenada, entre els quals Roc\xc3\xado Jurado (a qui al llarg de setze anys acompany\xc3\xa0 en concerts i altres actuacions), Nino Bravo, Lola Flores, Jeanette, V\xc3\xadctor Manuel, Marisol i Miguel R\xc3\xados. Als anys 70 exerc\xc3\xad de solista tocant \xc3\xa8xits de la m\xc3\xbasica pop i fent versions dels grups Santana, Los Diablos, els Bee Gees i els Beatles, l\'Spencer Davies Group i The Archies; i a aquesta d\xc3\xa8cada tamb\xc3\xa9 enregistr\xc3\xa0 en discos un important nombre de recopilacions comercials d\'\xc3\xa8xits del moment, especialment amb la Tinto Band Bang. A la d\xc3\xa8cada del 1980 tamb\xc3\xa9 estigu\xc3\xa9 present en la fundaci\xc3\xb3 de la Topolino Radio Orquesta  i la dirig\xc3\xad musicalment quan aquesta va ser creada com a formaci\xc3\xb3 de "revival"._NEWLINE_A partir de l\'any 1989, va portar la direcci\xc3\xb3 musical d\'importants espectacles de teatre: Frank V, de Friedrich D\xc3\xbcrrenmatt i Paul Burkhard (al Teatro Mar\xc3\xada Guerrero, 1989); Golfus de Roma (Festival de Teatre de M\xc3\xa9rida, 1993) i Sweeney Todd (Teatre Poliorama, 1995 i Teatro Espa\xc3\xb1ol, 2009), ambdues de Stephen Sondheim; Guys and dolls, de Frank Loesser (Teatre Nacional de Catalunya, 1998); Brecht X Brecht, (Teatro Alb\xc3\xa9niz, 1998); T\'estimo, ets perfecte...ja et canviar\xc3\xa9, de Joe Dipietro i Jimmy Roberts (Teatre Poliorama, 1999); A Little Night Music, de Stephen Sondheim (Festival Grec, 2000); La Mare Coratge i els seus fills, de Bertolt Brecht i Paul Dessau (Teatre Nacional de Catalunya, 2001); The Full Monty, de Terrence McNally i David Yazbek (Teatre Novedades, 2001); Ascenso y ca\xc3\xadda en la ciudad de Mahagonny, de Kurt Weill i Bertolt Brecht (Naves del Espa\xc3\xb1ol, a Matadero Madrid, 2007). Amb el seu germ\xc3\xa0 Mario  va reposar al Teatro Espa\xc3\xb1ol l\'\xc3\xb2pera La eterna canci\xc3\xb3n, i les sarsueles Adi\xc3\xb3s a la bohemia i Black el payaso, en reivindicaci\xc3\xb3 de la figura del compositor Pablo Soroz\xc3\xa1bal, tan vinculat al pare del germans Gas Cabr\xc3\xa9. El vessament cerebral que acabaria amb la vida de Manuel Gas  es produ\xc3\xad quan el m\xc3\xbasic portava la direcci\xc3\xb3 musical, i interpretava en directe al piano, l\'obra Groucho me ense\xc3\xb1\xc3\xb3 su camiseta, amb lletres de can\xc3\xa7ons que mostraven la faceta m\xc3\xa9s po\xc3\xa8tica del seu amic Manuel V\xc3\xa1zquez Montalb\xc3\xa1n (Teatro Espa\xc3\xb1ol, 2009)._NEWLINE_Per la direcci\xc3\xb3 musical de Sweeney Todd, considerat  "por muchos especialistas como el mejor musical realizado en Espa\xc3\xb1a", Manuel Gas obtingu\xc3\xa9 el Premi de la cr\xc3\xadtica del 1995; i, en ser reposada la producci\xc3\xb3 a Madrid, els premis Max i Gran V\xc3\xada, novament per la direcci\xc3\xb3 musical (2009). Sempre en la direcci\xc3\xb3 musical, Ascenso y ca\xc3\xadda de la ciudad de Mahagonny guany\xc3\xa0 el premi Gran V\xc3\xada  del 2008 i, a m\xc3\xa9s del premi del 2010 per Sweeney Todd, Gas guany\xc3\xa0  dos premis Max m\xc3\xa9s: el de l\'any 1999, per Guys and Dolls, i el del 2008, per Ascenso y ca\xc3\xadda de la ciudad de Mahagonny._NEWLINE_En la faceta de compositor, per b\xc3\xa9 que fonamentament fou arranjador de peces d\'altri, Gas compongu\xc3\xa9 peces de m\xc3\xbasica lleugera (Avanza; Bar; Cena para dos; Chocolate; Cinturones; Colonia; Concierto de adi\xc3\xb3s; David; Flor bella; Fusi\xc3\xb3n; G\xc3\xa9lido; Juegos peligrosos; King Kong; Licor; Mar; Me siento bi\xc3\xa9n; Ni\xc3\xb1os grandes; Playas espa\xc3\xb1olas; Ropa suave; Salvamento; Si tu hijo tiene talento; Sirena; Soldado; Solo para ti; Un mundo al rev\xc3\xa9s; Un vuelo cada hora; Volar...), sovint amb lletres de Carlos Toro o Jos\xc3\xa9 Egea.\n_START_SECTION_\nEnregistraments\n_START_PARAGRAPH_\nSelecci\xc3\xb3'